Edizzjoni Provviżorja
SENTENZA TAL-QORTI TAL-ĠUSTIZZJA (It-Tieni Awla)
21 ta’ Mejju 2026 (*)
“Rinviju għal deċiżjoni preliminari – Unjoni doganali – Regolament ta’ Implimentazzjoni (UE) 2022/191 – Impożizzjoni ta’ dazju antidumping definittiv fuq l-importazzjonijiet ta’ ċerti elementi ta’ ffissar tal-ħadid jew tal-azzar li joriġinaw mir-Repubblika Popolari taċ-Ċina – Artikolu 1(3) – Dikjarazzjoni doganali – Talba għal rettifika – Preżentazzjoni mill-importatur, wara d-dikjarazzjoni doganali, ta’ fattura kummerċjali li tissodisfa r-rekwiżiti ta’ din id-dispożizzjoni”
Fil-Kawża C‑889/24,
li għandha bħala suġġett talba għal deċiżjoni preliminari skont l-Artikolu 267 TFUE, imressqa mill-Administratīvā rajona tiesa (il-Qorti Amministrattiva Distrettwali), permezz ta’ deċiżjoni tal‑20 ta’ Diċembru 2024, li waslet fil-Qorti tal-Ġustizzja fl‑20 ta’ Diċembru 2024, fil-proċedura
“DELVE 2” SIA
vs
Valsts ieņēmumu dienests,
IL-QORTI TAL-ĠUSTIZZJA (It-Tieni Awla),
komposta minn K. Jürimäe, Presidenta tal-Awla, K. Lenaerts, President tal-Qorti tal-Ġustizzja, li qed jaġixxi bħala President tat-Tieni Awla, F. Schalin (Relatur), M. Gavalec u Z. Csehi, Imħallfin,
Avukat Ġenerali: A. Biondi,
Reġistratur: A. Calot Escobar,
wara li rat il-proċedura bil-miktub,
wara li kkunsidrat l-osservazzjonijiet ippreżentati:
–        għall-Gvern Latvjan, minn E. Bārdiņš, J. Davidoviča u K. Pommere, bħala aġenti,
–        għall-Gvern Belġjan, minn S. Baeyens u M. Jacobs, bħala aġenti,
–        għall-Kummissjoni Ewropea, minn I. Naglis u R. Pethke, bħala aġenti,
wara li rat id-deċiżjoni meħuda, wara li nstema’ l-Avukat Ġenerali, li l-kawża tinqata’ mingħajr konklużjonijiet,
tagħti l-preżenti
Sentenza
1        It-talba għal deċiżjoni preliminari tirrigwarda l-interpretazzjoni tal-Artikolu 1(3) tar-Regolament ta’ Implimentazzjoni tal-Kummissjoni (UE) 2022/191 tas‑16 ta’ Frar 2022 li jimponi dazju anti-dumping definittiv fuq ċerti elementi tal-irbit tal-ħadid jew tal-azzar li joriġinaw mir-Repubblika Popolari taċ-Ċina (ĠU 2022, L 36, p. 1).
2        Din it-talba tressqet fil-kuntest ta’ tilwima bejn “DELVE 2” SIA (iktar ’il quddiem “Delve”), kumpannija rregolata mid-dritt Latvjan, u l-Valsts ieņēmumu dienests (l-awtorità tat-taxxa, il-Latvja) dwar iċ-ċaħda, minn din tal-aħħar, tat-talba ta’ Delve intiża għar-rettifika ta’ dikjarazzjonijiet doganali abbażi ta’ fatturi kummerċjali validi redatti wara dawn id-dikjarazzjonijiet.
Il-kuntest ġuridiku
Ir-Regolament ta’ Implimentazzjoni 2022/191
3        Il-premessi 606 sa 607 tar-Regolament ta’ Implimentazzjoni Nru 2022/191 jipprovdu:
“(606) Sabiex jiġu mminimizzati r-riskji ta’ ċirkomvenzjoni minħabba d-differenza kbira fir-rati tad-dazju, huma meħtieġa miżuri speċjali sabiex tiġi żgurata l-applikazzjoni tad-dazji anti-dumping individwali. Il-kumpaniji b’dazji anti-dumping individwali jridu jippreżentaw fattura kummerċjali valida lill-awtoritajiet doganali tal-Istati Membri. Il-fattura trid tikkonforma mar-rekwiżiti stabbiliti fl-Artikolu 1(3) ta’ dan ir-Regolament. L-importazzjonijiet li ma jkunux akkumpanjati minn dik il-fattura jenħtieġ li jkunu soġġetti għad-dazju anti-dumping applikabbli għall-“kumpaniji l-oħrajn kollha”.
(607)      Filwaqt li l-preżentazzjoni ta’ din il-fattura hija meħtieġa sabiex l-awtoritajiet doganali tal-Istati Membri jkunu jistgħu japplikaw ir-rati tad-dazju anti-dumping individwali fuq l-importazzjonijiet, mhijiex l-uniku element li għandu jitqies mill-awtoritajiet doganali. Tabilħaqq, saħansitra jekk jiġu ppreżentati b’fattura li tissodisfa r-rekwiżiti kollha stabbiliti fl-Artikolu 1(3) ta’ dan ir-Regolament, l-awtoritajiet doganali tal-Istati Membri jenħtieġ li jwettqu l-kontrolli tas-soltu tagħhom u jenħtieġ li, bħal fil-każijiet l-oħrajn kollha, jitolbu dokumenti addizzjonali (dokumenti tat-tbaħħir, eċċ.) sabiex ikunu jistgħu jivverifikaw l-akkuratezza tad-dettalji li jkun hemm fid-dikjarazzjoni u jiżguraw li l-applikazzjoni sussegwenti tar-rata aktar baxxa tad-dazju tkun ġustifikata, f’konformità mal-liġi doganali.”
4        L-Artikolu 1 ta’ dan ir-regolament jistabbilixxi:
“(1)      Dazju anti-dumping definittiv huwa impost fuq l-importazzjonijiet ta’ ċerti elementi tal-irbit tal-ħadid jew tal-azzar, għajr tal-azzar inossidabbli, jiġifieri viti tal-injam (esklużi coach screws), viti self-tapping, viti oħrajn u boltijiet bl-irjus (bl-iskorfini jew bil-woxers tagħhom jew mingħajrhom, iżda esklużi viti u boltijiet għall-irbit ta’ materjal tal-kostruzzjoni ta’ binarji tal-ferrovija), u woxers li joriġinaw mir-Repubblika tal-Poplu taċ-Ċina, attwalment ikklassifikati taħt il-kodiċijiet NM 7318 12 90, 7318 14 91, 7318 14 99, 7318 15 58, 7318 15 68, 7318 15 82, 7318 15 88, ex 7318 15 95 (kodiċijiet TARIC 7318 15 95 19 u 7318 15 95 89), ex 7318 21 00 (kodiċijiet TARIC 7318 21 00 31, 7318 21 00 39, 7318 21 00 95 u 7318 21 00 98) u ex 7318 22 00 (kodiċijiet TARIC 7318 22 00 31, 7318 22 00 39, 7318 22 00 95 u 7318 22 00 98).
“(2)      Ir-rati tad-dazju anti-dumping definittiv applikabbli għall-prezz nett, ħieles fil-fruntiera tal-Unjoni, qabel id-dazju, tal-prodott deskritt fil-paragrafu 1 u prodott mill-kumpaniji elenkati hawn taħt għandhom ikunu kif ġejjin:
Kumpanija
Rata tad-dazju anti-dumping definittiv (%)
Kodiċi TARIC addizzjonali
[...]
[...]
[...]
Kumpaniji oħra li kkooperaw elenkati fl-Anness
39,6
Il-kumpaniji l-oħrajn kollha
86,5
C999
(3)      L-applikazzjoni tar-rati tad-dazju individwali speċifikati għall-kumpaniji msemmijin fil-paragrafu 2 għandha ssir bil-kundizzjoni li tiġi ppreżentata fattura kummerċjali valida lill-awtoritajiet doganali tal-Istati Membri, li fuqha għandha tidher dikjarazzjoni datata u ffirmata minn uffiċjal tal-entità li toħroġ tali fattura, identifikat b’ismu u l-kariga tiegħu, abbozzata kif ġej: ‘Jien, is-sottoskritt, niċċertifika li l-(volum) tal-(prodott ikkonċernat) mibjugħ sabiex jiġi esportat lejn l-Unjoni Ewropea u kopert minn din il-fattura ġie mmanifatturat minn (isem il-kumpanija u l-indirizz tagħha) (kodiċi addizzjonali TARIC) fi [pajjiż ikkonċernat]. Jien niddikjara li l-informazzjoni pprovduta f’din il-fattura hija sħiħa u korretta.’ Jekk ma tiġix ippreżentata fattura bħal din, għandu japplika d-dazju applikabbli għall-kumpaniji l-oħrajn kollha.
4.      Sakemm ma jkunx speċifikat mod ieħor, għandhom japplikaw id-dispożizzjonijiet fis-seħħ dwar id-dazji doganali.”
5        L-Anness tal-imsemmi regolament ta’ implimentazzjoni, intitolat “Produtturi esportaturi li kkooperaw mhumiex fil-kampjun”, huwa kkostitwit minn tabella fil-forma segwenti:
Pajjiż
Isem
Kodiċi TARIC addizzjonali
[...]
[...]
[...]
Repubblika tal-Poplu taċ-Ċina
Jiashan Xiaohai Metal Products Factory
C797
[...]
[...]
[...]”
Il‑Kodiċi Doganali tal‑Unjoni
7        L-Artikolu 15 tar-Regolament (UE) Nru 952/2013 tal-Parlament Ewropew u tal-Kunsill tad‑9 ta’ Ottubru 2013 li jistabbilixxi l-Kodiċi Doganali tal-Unjoni (ĠU 2013, L 269, p. 1, rettifiki fil-ĠU 2013, L 287, p. 90 u fil-ĠU 2016, L 267, p. 2, iktar ’il quddiem il-“Kodiċi Doganali tal-Unjoni”), intitolat “L-għoti ta’ informazzjon[i] lill-awtoritajiet doganali”, jipprovdi:
“1.      Kwalunkwe persuna direttament jew indirettament involuta fit-twettiq tal-formalitajiet doganali jew ta’ kontrolli doganali, fuq it-talba tal-awtoritajiet doganali u fi kwalunkwe limitu ta’ żmien speċifikat, għandha tipprovdi lil dawk l-awtoritajiet bid-dokumenti u l-informazzjoni kollha meħtieġa, f’forma xierqa, u l-għajnuna kollha meħtieġa għat-twettiq ta’ dawk il-formalitajiet jew kontrolli.
2.      Il-preżentazzjoni ta’ dikjarazzjoni doganali, dikjarazzjoni għall-ħażna temporanja, dikjarazzjoni fil-qosor tad-dħul, dikjarazzjoni fil-qosor tal-ħruġ, dikjarazzjoni ta’ esportazzjoni mill-ġdid jew notifika ta' esportazzjoni mill-ġdid, minn persuna lill-awtoritajiet doganali, jew il-preżentazzjoni ta’ applikazzjoni għal awtorizzazzjoni jew kwalunkwe deċiżjoni oħra, tirrendi l-persuna kkonċernata responsabbli għal dan li ġej:
a)      il-preċiżjoni u l-kompletezza tal-informazzjoni mogħtija fid-dikjarazzjoni, fin-notifika jew fl-applikazzjoni;
b)      l-awtentiċità, preċiżjoni u validità ta’ kwalunkwe dokument li jappoġġa d-dikjarazzjoni, in-notifika jew l-applikazzjoni;
c)      fejn applikabbli, konformità mal-obbligi kollha marbutin mat-tqegħid tal-merkanzija inkwistjoni taħt il-proċedura doganali kkonċernata, jew mat-tmexxija tal-operazzjonijiet awtorizzati.
L-ewwel subparagrafu għandu japplika wkoll għall-għoti ta’ kwalunkwe informazzjoni fi kwalunkwe forma oħra mitluba minn, jew mogħtija lill-awtoritajiet doganali.
[...]”
8        L-Artikolu 46 ta’ dan il-kodiċi, intitolat “Il-ġestjoni tar-riskji u l-kontrolli doganali”, jipprovdi fil-paragrafu 1 tiegħu:
“L-awtoritajiet doganali jistgħu jagħmlu kwalunkwe kontrolli doganali li jqisu meħtieġa.
Il-kontrolli doganali jistgħu jikkonsistu b’mod partikolari f’eżami tal-merkanzija, teħid ta’ kampjuni, verifika tal-preċiżjoni u l-kompletezza tal-informazzjoni mogħtija f’dikjarazzjoni jew notifika u l-eżistenza, l-awtentiċità, il-preċiżjoni u l-validità ta’ dokumenti, eżami tal-kontabbiltà tal-operaturi ekonomiċi u kotba oħra, ispezzjonar ta’ mezzi tat-trasport, ispezzjonar ta’ bagalji u merkanzija oħra li jinġarru minn jew fuqhom persuni u twettiq ta’ stħarriġ uffiċjali u atti simili oħrajn.”
9        L-Artikolu 48 tal-imsemmi kodiċi, intitolat “Il-kontroll wara r-rilaxx”, huwa fformulat kif ġej:
“Għall-għanijiet tal-kontrolli doganali, l-awtoritajiet doganali jistgħu jivverifikaw il-preċiżjoni u l-kompletezza tal-informazzjoni mogħtija f'dikjarazzjoni doganali, dikjarazzjoni għall-ħażna temporanja, dikjarazzjoni fil-qosor tad-dħul, dikjarazzjoni fil-qosor tal-ħruġ, dikjarazzjoni ta’ esportazzjoni mill-ġdid jew notifika ta' esportazzjoni mill-ġdid, u l-eżistenza u l-awtentiċità, il-preċiżjoni u l-validità ta' kull dokument ta' sostenn u jistgħu jeżaminaw il-kontijiet tad-dikjarant u kotba oħra marbuta mal-operazzjonijiet fir-rigward tal-merkanzija inkwistjoni jew ta’ operazzjonijiet kummerċjali preċedenti jew sussegwenti li jinvolvu dik il-merkanzija wara li jkunu rilaxxawha. Dawk l-awtoritajiet jistgħu jeżaminaw ukoll tali merkanzija u/jew jieħdu kampjuni fejn ikun għadu possibbli għalihom li jagħmlu dan.
10      Tali kontrolli jistgħu jsiru fil-bini tad-detentur tal-merkanzija jew tar-rappreżentant tad-detentur, ta’ kwalunkwe persuna oħra direttament jew indirettament involuta f’dawk l-operazzjonijiet f’kapaċità ta’ negozju jew ta’ kwalunkwe persuna oħra fil-pussess ta’ dawk id-dokumenti u data għal finijiet ta’ negozju.”
11      L-Artikolu 173 tal-istess kodiċi, intitolat “L-emendar ta’ dikjarazzjoni doganali”, jipprevedi fil-paragrafu 3 tiegħu:
“Wara applikazzjoni mid-dikjarant, fi żmien tliet snin mid-data tal-aċċettazzjoni tad-dikjarazzjoni doganali, l-emendar tad-dikjarazzjoni doganali jista’ jkun permess wara r-rilaxx tal-merkanzija sabiex id-dikjarant ikun jista’ jikkonforma mal-obbligi tiegħu marbuta mat-tqegħid tal-merkanzija taħt il-proċedura doganali kkonċernata.”
Il-kawża prinċipali u d-domandi preliminari
12      Fix-xahar ta’ Lulju 2022, Delve ppreżentat tliet dikjarazzjonijiet doganali għall-finijiet tar-rilaxx għal ċirkulazzjoni libera ta’ merkanzija kklassifikata bħala “woxers tal-ħadid jew tal-azzar” (iktar ’il quddiem il-“merkanzija inkwistjoni”), miksuba mingħand Tandl Industry Co., Ltd, kumpannija stabbilita fiċ-Ċina. Il-merkanzija inkwistjoni ġiet iddikjarata taħt il-kodiċi 7318 22 00 tan-Nomenklatura Magħquda li tinsab fl-Anness I tar-Regolament tal-Kunsill (KEE) Nru 2658/87 tat‑23 ta’ Lulju 1987 dwar in-nomenklatura tat-tariffa u l-istatistika u dwar it-Tariffa Doganali Komuni ta’ Dwana (ĠU Edizzjoni Speċjali bil-Malti, Kapitolu 2, Vol. 2, p. 382), fil-verżjoni tiegħu li tirriżulta mir-Regolament ta’ Implimentazzjoni tal-Kummissjoni (UE) 2021/1832 tat‑12 ta’ Ottubru 2021 (ĠU 2021, L 385, p. 1, rettifiki fil-ĠU 2021, L 414, p. 1, fil-ĠU 2022, L 13, p. 75 u fil-ĠU 2022, L 119, p. 115) (iktar ’il quddiem in-“NM”), u taħt il-kodiċi 7318 22 00 98 tat-tariffa integrata tal-Komunitajiet Ewropej (TARIC) imsemmija fl-Artikolu 2 tar-Regolament Nru 2658/87.
13      Flimkien ma’ dawn id-dikjarazzjonijiet doganali, kien hemm fatturi bid-data tat‑22 ta’ Diċembru 2021 li la kienu jindikaw l-identità tal-emittent tagħhom u lanqas il-produttur tal-merkanzija inkwistjoni li kienu jirreferu għaliha. Konsegwentement, il-merkanzija inkwistjoni kienet suġġetta għar-rata ta’ dazju antidumping definittiv ta’ 86.5 % (kodiċi addizzjonali TARIC C999), applikabbli għall-“kumpaniji l-oħrajn kollha”, konformement mat-tabella li tinsab fl-Artikolu 1(2) tar-Regolament ta’ Implimentazzjoni 2022/191.
14      Fix-xahar ta’ Settembru 2022, Delve ressqet talba għar-rettifika tal-imsemmija dikjarazzjonijiet doganali quddiem l-awtorità tat-taxxa. Permezz ta’ din ir-rettifika, Delve kellha l-intenzjoni li tissostitwixxi l-kodiċi addizzjonali TARIC C999 bil-kodiċi addizzjonali TARIC C797, applikabbli għall-importazzjonijiet li joriġinaw mill-manifattur Jiashan Xiaohai Metal Products Factory, elenkat fl-Anness tar-Regolament ta’ Implimentazzjoni 2022/191. Skont Delve, minn dan kellha tirriżulta l-applikazzjoni tar-rata ta’ dazju antidumping definittiv ta’ 39.6 %, applikabbli għall-“kumpanniji l-oħra li kkooperaw elenkati fl-Anness”, kif jipprevedi dan l-istess Artikolu 1(2). Din it-talba għal rettifika kienet akkumpanjata mit-tieni verżjoni tat-tliet fatturi msemmija fil-punt preċedenti, li madankollu kienu mill-ġdid indikati bid-data tat‑22 ta’ Diċembru 2021.
15      Madankollu, l-awtorità tat-taxxa rrifjutat li twettaq ir-rettifiki mitluba minħabba li d-dikjarazzjoni tal-manifattur ma kinitx konformi mar-rekwiżiti tal-Artikolu 1(3) tar-Regolament ta’ Implimentazzjoni 2022/191. Minn naħa, hija rrilevat li l-prodott indikat fid-dikjarazzjoni, jiġifieri “viti”, ma setax jiġi assimilat mal-prodott iddikjarat, jiġifieri “woxers”. Min-naħa l-oħra, hija rrilevat li d-dikjarazzjoni rrettifikata la kienet tinkludi l-isem tar-rappreżentant li kien iffirmaha u lanqas id-data.
16      Fis‑6 ta’ Marzu 2023, Delve adixxiet lill-awtorità tat-taxxa b’talba ġdida intiża għar-rettifika tat-tliet dikjarazzjonijiet doganali, flimkien mat-tielet verżjoni tat-tliet fatturi msemmija fil-punt 11 ta’ din is-sentenza. Dawn id-dokumenti l-ġodda, għalkemm redatti wara d-dikjarazzjonijiet doganali, kien għad kellhom id-data tat‑22 ta’ Diċembru 2021. Permezz ta’ tliet deċiżjonijiet adottati fil‑15 ta’ Diċembru 2023, l-awtorità tat-taxxa, minkejja li kkonstatat li dawn il-fatturi tal-aħħar kienu jissodisfaw ir-rekwiżiti formali tal-Artikolu 1(3) tar-Regolament ta’ Implimentazzjoni 2022/191, madankollu rrifjutat mill-ġdid li tirrettifika dawn id-dikjarazzjonijiet doganali.
17      L-awtorità tat-taxxa, filwaqt li rreferiet, b’mod partikolari, għall-premessi 606 u 607 tar-Regolament ta’ Implimentazzjoni 2022/191 u għas-sentenza tat‑12 ta’ Ottubru 2017, Tigers (C‑156/16, iktar ’il quddiem is-“sentenza Tigers”, EU:C:2017:754), fil-fatt qieset li s-sottomissjoni, wara l-preżentazzjoni ta’ dikjarazzjoni doganali, ta’ fattura konformi mar-rekwiżiti ta’ dan l-Artikolu 1(3), ma kinitx suffiċjenti fiha nnifisha sabiex tintalab l-applikazzjoni awtomatika tar-rata ta’ dazju antidumping individwali. Delve kellha tippreżenta, għal dan l-għan, provi li jistabbilixxu inekwivokalment li Jiashan Xiaohai Metal Products Factory kienet il-produttur effettiv tal-merkanzija inkwistjoni, li dan l-importatur naqas milli jwettaq.
18      Delve ppreżentat rikors kontra dawn id-deċiżjonijiet tal-awtorità tat-taxxa quddiem l-Administratīvā rajona tiesa (il-Qorti Amministrattiva Distrettwali, il-Latvja), li hija l-qorti tar-rinviju. Insostenn tar-rikors tagħha, hija ssostni li hija kkonformat ruħha mar-rekwiżiti formali tal-Artikolu 1(3) tar-Regolament ta’ Implimentazzjoni 2022/191, li kkonfermat l-awtorità tat-taxxa stess. Għaldaqstant, din tal-aħħar kien messha aċċettat ir-rettifika tad-dikjarazzjonijiet doganali kkonċernati u applikat ir-rata mnaqqsa ta’ dazju antidumping applikabbli għal Jiashan Xiaohai Metal Products Factory.
19      Il-qorti tar-rinviju tesprimi dubji dwar il-fatt li importatur jista’ jinvoka d-dritt li jirrettifika dikjarazzjoni doganali li inizjalment ma kinitx tissodisfa r-rekwiżiti tal-Artikolu 1(3) tar-Regolament ta’ Implimentazzjoni 2022/191 billi jipproduċi, wara din id-dikjarazzjoni, u għall-finijiet tal-applikazzjoni ta’ rata ta’ dazju antidumping imnaqqsa, fattura konformi ma’ dawn ir-rekwiżiti.
20      Barra minn hekk, il-qorti tar-rinviju tirrileva kontradizzjoni potenzjali bejn il-formulazzjoni tal-Artikolu 1(3) tar-Regolament ta’ Implimentazzjoni 2022/191, li teżiġi l-preżentazzjoni ta’ fattura kummerċjali valida, u l-premessa 607 ta’ dan ir-regolament, li tipprovdi li l-preżentazzjoni ta’ tali fattura ma għandhiex tkun l-uniku element li l-awtoritajiet doganali għandhom jieħdu inkunsiderazzjoni.
21      F’dawn iċ-ċirkustanzi, l-Administratīvā rajona tiesa (il-Qorti Amministrattiva Distrettwali) iddeċidiet li tissospendi l-proċeduri quddiemha u li tagħmel lill-Qorti tal-Ġustizzja d-domandi preliminari segwenti:
“1)      Fiċ-ċirkustanzi tat-tilwima fil-kawża prinċipali, l-Artikolu 1(3) tar-[Regolament ta’ Implimentazzjoni 2022/191] għandu jiġi interpretat fis-sens li, għall-finijiet tal-istabbiliment ta’ dazju antidumping definittiv, importatur jista’ jippreżenta, wara l-preżentazzjoni tad-dikjarazzjoni doganali, fattura valida ppreparata retroattivament?
2)      L-Artikolu 1(3) tar-[Regolament ta’ Implimentazzjoni 2022/191] moqri flimkien mal-premessa 607 ta’ dan ir-regolament, għandu jiġi interpretat fis-sens li l-preżentazzjoni ta’ fattura xierqa tista’, waħedha, ma sservix bħala bażi għall-applikazzjoni ta’ rata ta’ dazju individwali?”
Fuq id-domandi preliminari
Fuq l-ewwel domanda
22      Permezz tal-ewwel domanda tagħha, il-qorti tar-rinviju tistaqsi, essenzjalment, jekk l-Artikolu 1(3) tar-Regolament ta’ Implimentazzjoni 2022/191 għandux jiġi interpretat fis-sens li, għall-finijiet tal-iffissar ta’ dazju antidumping definittiv, din id-dispożizzjoni tippermetti lill-importatur jippreżenta, wara d-dikjarazzjoni doganali, fattura kummerċjali konformi mar-rekwiżiti tagħha, redatta a posteriori.
23      Konformement ma’ ġurisprudenza stabbilita, hemm lok, għall-interpretazzjoni ta’ dispożizzjoni tad-dritt tal-Unjoni, li jittieħdu inkunsiderazzjoni mhux biss it-termini tagħha, iżda wkoll il-kuntest tagħha u l-għanijiet tal-leġiżlazzjoni li tagħmel parti minnha (sentenza Tigers, punt 21 u l-ġurisprudenza ċċitata).
24      Fir-rigward tal-formulazzjoni tal-Artikolu 1(3) tar-Regolament ta’ Implimentazzjoni Nru 2022/191, dan jipprevedi li l-applikazzjoni ta’ rata ta’ dazju individwali antidumping hija suġġetta għall-preżentazzjoni, lill-awtoritajiet doganali tal-Istati Membri, ta’ fattura kummerċjali valida, konformi mar-rekwiżiti stabbiliti f’din id-dispożizzjoni. Fin-nuqqas ta’ preżentazzjoni ta’ din il-fattura, għandu japplika d-dazju applikabbli għall-kumpaniji l-oħra kollha, mhux elenkati f’dan ir-Regolament.
25      Minn din il-formulazzjoni jirriżulta b’mod ċar li l-preżentazzjoni ta’ fattura valida, konformi mar-rekwiżiti stabbiliti fl-imsemmija dispożizzjoni, tikkostitwixxi kundizzjoni indispensabbli għall-applikazzjoni ta’ rata ta’ dazju antidumping individwali. Min-naħa l-oħra, din il-formulazzjoni ma tipprovdi ebda informazzjoni dwar il-mument li fih għandha tiġi ppreżentata tali fattura. Għaldaqstant, din ma tipprojbixxix li fattura, li tissodisfa r-rekwiżiti kollha stabbiliti fl-imsemmija dispożizzjoni, tiġi ppreżentata lill-awtoritajiet doganali wara d-dikjarazzjoni doganali (ara, b’analoġija, is-sentenza Tigers, punti 23 u 24). L-istess formulazzjoni lanqas ma tipprojbixxi li tali fattura tiġi redatta jew ikkoreġuta a posteriori.
26      Fir-rigward tal-kuntest tal-Artikolu 1(3) tar-Regolament ta’ Implimentazzjoni 2022/191, għandu jiġi kkonstatat li dan ir-regolament ma jinkludi ebda dispożizzjoni oħra li tippreċiża l-mument li fih fattura kummerċjali valida għandha tiġi ppreżentata lid-dwana.
27      F’dan ir-rigward, għandu jiġi ppreċiżat li l-Artikolu 1(4) tar-Regolament ta’ Implimentazzjoni 2022/191 jipprevedi li, bla ħsara għal indikazzjoni kuntrarja, id-dispożizzjonijiet fis-seħħ fil-qasam tad-dazji doganali huma applikabbli. Għalhekk, sa fejn dan ir-regolament ta’ implimentazzjoni ma jinkludix indikazzjoni kuntrarja, il-modalitajiet ta’ preżentazzjoni u ta’ kontroll tad-dikjarazzjonijiet doganali ta’ prodotti suġġetti għal dazji antidumping huma rregolati mill-Kodiċi Doganali tal-Unjoni (ara, b’analoġija, is-sentenza Tigers, punt 27).
28      F’dan ir-rigward, hemm lok li jiġi kkonstatat li dan il-kodiċi ma jippreċiżax espliċitament il-mument li fih għandha tiġi ppreżentata fattura kummerċjali.
29      Madankollu, minn naħa, l-Artikolu 173 tal-imsemmi kodiċi jipprevedi, f’ċerti każijiet, proċedura ta’ talba għal rettifika a posteriori ta’ dikjarazzjoni doganali. Il-paragrafu 3 ta’ dan l-artikolu jipprevedi li, fuq talba tad-dikjarant, f’terminu ta’ tliet snin mid-data tal-aċċettazzjoni tad-dikjarazzjoni doganali, ir-rettifika tagħha tista’ tiġi awtorizzata wara r-rilaxx tal-merkanzija “sabiex id-dikjarant ikun jista’ jikkonforma mal-obbligi tiegħu marbuta mat-tqegħid tal-merkanzija taħt il-proċedura doganali kkonċernata”. B’hekk, id-dikjarant jista’ jippreżenta informazzjoni u dokumenti ta’ sostenn ġodda insostenn tat-talba għal rettifika.
30      Min-naħa l-oħra, mill-Artikoli 46 u 48 tal-istess kodiċi jirriżulta li l-awtoritajiet doganali jistgħu jivverifikaw, fost l-oħrajn, l-eżattezza u l-kompletezza tal-informazzjoni pprovduta f’dikjarazzjoni jew f’notifika kif ukoll l-eżistenza, l-awtentiċità, l-eżattezza u l-validità ta’ dokumenti.
31      Minn dawn id-dispożizzjonijiet tal-Kodiċi Doganali tal-Unjoni jirriżulta li huwa permess, f’ċerti ċirkustanzi, li jiġu ppreżentati elementi ġodda li jistgħu jittieħdu inkunsiderazzjoni mill-awtoritajiet doganali, anki wara d-dikjarazzjoni doganali, taħt il-kontroll ta’ dawn l-awtoritajiet. Ma hemm xejn li jindika li huwa eskluż li tiġi ppreżentata fattura kummerċjali valida, konformi mar-rekwiżiti stabbiliti fl-Artikolu 1(3) tar-Regolament ta’ Implimentazzjoni 2022/191 (ara, b’analoġija, is-sentenza Tigers, punti 31 u 32).
32      Din il-konklużjoni hija kkorroborata mill-għanijiet tar-Regolament ta’ Implimentazzjoni.
33      Fil-fatt, skont il-premessa 606 tal-imsemmi regolament ta’ implimentazzjoni, sabiex jiġu mminimizzati r-riskji ta’ evitar minħabba d-differenza kbira fir-rati tad-dazju, huma meħtieġa miżuri speċjali sabiex tiġi żgurata l-applikazzjoni tad-dazji antidumping individwali.
34      Tali applikazzjoni tiġi ggarantita meta d-dazji antidumping jiġu stabbiliti fid-dawl ta’ elementi li l-eżattezza tagħhom setgħet tiġi vverifikata, jekk neċessarju billi jsir rikors għall-Artikoli 46 u 48 tal-Kodiċi Doganali tal-Unjoni (ara, b’analoġija, is-sentenza Tigers, punt 35).
35      Konsegwentement, fir-rigward tal-fatt li r-Regolament ta’ Implimentazzjoni 2022/191 għandu l-għan li jitnaqqsu r-riskji ta’ evitar permezz ta’ applikazzjoni tajba tad-dazji antidumping, għandu jitqies li jawtorizza lill-importaturi kkonċernati jippreżentaw fattura kummerċjali valida jew verżjoni kkoreġuta jew ġdida ta’ tali fattura, anki wara d-dikjarazzjoni doganali (ara, b’analoġija, is-sentenza Tigers, punt 36).
36      Għaldaqstant, ir-risposta għall-ewwel domanda għandha tkun li l-Artikolu 1(3) tar-Regolament ta’ Implimentazzjoni 2022/191 għandu jiġi interpretat fis-sens li, għall-finijiet tal-iffissar ta’ dazju antidumping definittiv, din id-dispożizzjoni tippermetti lill-importatur jippreżenta, wara d-dikjarazzjoni doganali, fattura kummerċjali konformi mar-rekwiżiti tagħha, redatta a posteriori.
Fuq it-tieni domanda
37      Permezz tat-tieni domanda tagħha, il-qorti tar-rinviju tistaqsi, essenzjalment, jekk l-Artikolu 1(3) tar-Regolament ta’ Implimentazzjoni 2022/191, moqri fid-dawl tal-premessa 607 tiegħu, għandux jiġi interpretat fis-sens li l-fatt li tiġi ppreżentata fattura kummerċjali dwar merkanzija suġġetta għal rata ta’ dazju antidumping individwali, li hija valida u li tissodisfa r-rekwiżiti ta’ din id-dispożizzjoni, jiġġustifika awtomatikament, fih innifsu, l-applikazzjoni ta’ din ir-rata.
38      Kif ġie rrilevat fil-punt 23 ta’ din is-sentenza, l-ewwel nett, mill-formulazzjoni stess tal-Artikolu 1(3) tar-Regolament ta’ Implimentazzjoni 2022/191 jirriżulta li l-preżentazzjoni ta’ fattura valida, konformi mar-rekwiżiti stabbiliti f’din id-dispożizzjoni, tikkostitwixxi kundizzjoni indispensabbli għall-applikazzjoni ta’ rata ta’ dazju antidumping individwali. Madankollu, din il-formulazzjoni ma tinkludi ebda kjarifika dwar jekk il-preżentazzjoni ta’ tali fattura tikkostitwixxix kundizzjoni suffiċjenti għall-applikazzjoni ta’ rata individwali.
39      Fir-rigward, it-tieni nett, tal-kuntest tal-Artikolu 1(3) tar-Regolament ta’ Implimentazzjoni 2022/191, għandu jitfakkar li, kif jirriżulta mill-punt 25 ta’ din is-sentenza, din id-dispożizzjoni għandha tiġi kkombinata mad-dispożizzjonijiet rilevanti tal-Kodiċi Doganali tal-Unjoni.
40      F’dan ir-rigward, għandu jiġi enfasizzat, qabelxejn, li l-Artikolu 15(2) tal-Kodiċi Doganali tal-Unjoni jobbliga lid-dikjaranti jipprovdu, fid-dikjarazzjoni tagħhom, informazzjoni eżatta u kompleta. Sussegwentement, kif diġà ġie rrilevat fil-punt 28 ta’ din is-sentenza, mill-Artikoli 46 u 48 ta’ dan il-kodiċi jirriżulta li l-awtoritajiet doganali jistgħu jivverifikaw, fost l-oħrajn, l-eżattezza u l-kompletezza tal-informazzjoni pprovduta f’dikjarazzjoni jew f’notifika kif ukoll l-eżistenza, l-awtentiċità, l-eżattezza u l-validità ta’ dokumenti. Fl-aħħar, kif jirriżulta mill-punt 27 ta’ din is-sentenza, l-Artikolu 173(3) tal-imsemmi kodiċi jippermetti, f’ċerti każijiet, ir-rettifika tad-dikjarazzjoni doganali f’terminu ta’ tliet snin mid-data tal-aċċettazzjoni tagħha.
41      Madankollu, il-preżentazzjoni ta’ fattura kummerċjali valida, konformi mar-rekwiżiti stabbiliti fl-Artikolu 1(3) tar-Regolament ta’ Implimentazzjoni 2022/191, ma tistax tipprekludi l-eżerċizzju, mill-awtoritajiet doganali, tas-setgħat tagħhom ta’ kontroll u ta’ verifika. F’dawn iċ-ċirkustanzi, għandu jitqies li l-produzzjoni ta’ tali fattura ma timplikax ipso facto l-applikazzjoni ta’ rata ta’ dazju antidumping individwali.
42      Fir-rigward, it-tielet nett, tal-għanijiet tal-leġiżlazzjoni li jagħmel parti minnha l-Artikolu 1(3) tar-Regolament ta’ Implimentazzjoni 2022/191, għandu jitfakkar, qabelxejn, li mill-premessa 15 tal-Kodiċi Doganali tal-Unjoni jirriżulta, essenzjalment, li dan għandu bħala għan il-ġlieda kontra l-frodi u li l-kontrolli doganali huma inerenti għat-twettiq ta’ dan l-għan (ara, f’dan is-sens, is-sentenza tat‑8 ta’ Ġunju 2023, Zes Zollner Electronic, C‑640/21, EU:C:2023:457, punti 45 u 46).
43      Dan l-għan tal-ġlieda kontra l-frodi huwa rifless ukoll, b’mod iktar speċifiku, fil-premessi 606 u 607 tar-Regolament ta’ Implimentazzjoni 2022/191. Huwa minnu li, mill-ewwel waħda minn dawn il-premessi jirriżulta li huwa neċessarju, sabiex jitnaqqsu kemm jista’ jkun ir-riskji ta’ evitar marbuta mad-differenza sinjifikattiva bejn id-diversi rati ta’ dazji antidumping, li l-kumpanniji li jitolbu l-applikazzjoni ta’ rata ta’ dazju antidumping individwali jippreżentaw fattura kummerċjali konformi mar-rekwiżiti stabbiliti fl-Artikolu 1(3) ta’ dan ir-regolament ta’ implimentazzjoni. Madankollu, mit-tieni waħda minn dawn il-premessi jirriżulta li l-preżentazzjoni ta’ tali fattura ma hijiex l-uniku element li l-awtoritajiet doganali għandhom jieħdu inkunsiderazzjoni. Fil-fatt, anki fil-każ ta’ preżentazzjoni ta’ fattura konformi ma’ dawn ir-rekwiżiti kollha, dawn l-awtoritajiet għandhom iwettqu l-kontrolli abitwali tagħhom billi jeżiġu, b’mod partikolari, il-produzzjoni ta’ dokumenti addizzjonali sabiex tiġi vverifikata l-eżattezza tal-informazzjoni fid-dikjarazzjoni doganali u sabiex jiġi ggarantit li l-applikazzjoni sussegwenti tar-rata ta’ dazju inferjuri tkun iġġustifikata, konformement mal-leġiżlazzjoni doganali.
44      Kull interpretazzjoni kuntrarja, li skontha s-sempliċi preżentazzjoni ta’ fattura valida hija biżżejjed, anki jekk kien fiha dikjarazzjonijiet foloz, sabiex trendi applikabbli rata ta’ dazju antidumping individwali, hija ta’ natura li tneħħi l-effett ta’ dawn ir-regoli, li huma neċessarji sabiex tiġi miġġielda b’mod effettiv il-frodi, u li jiġu inkoraġġiti l-possibbiltajiet ta’ frodi li jmorru manifestament kontra l-għanijiet tal-leġiżlazzjoni doganali.
45      Mill-kunsiderazzjonijiet preċedenti jirriżulta li l-preżentazzjoni ta’ fattura kummerċjali valida, konformi mar-rekwiżiti stabbiliti fl-Artikolu 1(3) tar-Regolament ta’ Implimentazzjoni 2022/191, tikkostitwixxi kundizzjoni neċessarja sabiex tiġi ddeterminata r-rata ta’ dazju antidumping individwali, iżda ma tiggarantixxix awtomatikament l-applikazzjoni ta’ din ir-rata. Fil-fatt, anki fil-każ ta’ preżentazzjoni ta’ tali fattura, l-awtoritajiet doganali għandhom, konformement mar-regoli doganali, ikunu f’pożizzjoni li jivverifikaw l-eżattezza tal-informazzjoni inkluża fl-imsemmija fattura.
46      Għaldaqstant, ir-risposta għat-tieni domanda għandha tkun li l-Artikolu 1(3) tar-Regolament ta’ Implimentazzjoni 2022/191, moqri fid-dawl tal-premessa 607 tiegħu, għandu jiġi interpretat fis-sens li l-fatt li tiġi ppreżentata fattura kummerċjali dwar merkanzija suġġetta għal rata ta’ dazju antidumping individwali, li hija valida u li tissodisfa r-rekwiżiti ta’ din id-dispożizzjoni, ma jiġġustifikax awtomatikament, fih innifsu, l-applikazzjoni ta’ din ir-rata.
Fuq l-ispejjeż
47      Peress li l-proċedura għandha, fir-rigward tal-partijiet fil-kawża prinċipali, in-natura ta’ kwistjoni mqajma quddiem il-qorti tar-rinviju, hija dik il-qorti li għandha tiddeċiedi fuq l-ispejjeż. L-ispejjeż sostnuti għas-sottomissjoni tal-osservazzjonijiet lill-Qorti tal-Ġustizzja, minbarra dawk tal-imsemmija partijiet, ma jistgħux jitħallsu lura.
Għal dawn il-motivi, Il-Qorti tal-Ġustizzja (It-Tieni Awla) taqta’ u tiddeċiedi:
1)      L-Artikolu 1(3) tar-Regolament ta’ Implimentazzjoni tal-Kummissjoni (UE) 2022/191 tas‑16 ta’ Frar 2022 li jimponi dazju anti-dumping definittiv fuq ċerti elementi tal-irbit tal-ħadid jew tal-azzar li joriġinaw mir-Repubblika Popolari taċ-Ċina
għandu jiġi interpretat fis-sens li:
għall-finijiet tal-iffissar ta’ dazju antidumping definittiv, din id-dispożizzjoni tippermetti lill-importatur jippreżenta, wara d-dikjarazzjoni doganali, fattura kummerċjali konformi mar-rekwiżiti tagħha, redatta a posteriori.
2)      L-Artikolu 1(3) tar-Regolament ta’
Implimentazzjoni 2022/191, moqri fid-dawl tal-premessa 607 tiegħu,
għandu jiġi interpretat fis-sens li:
il-fatt li tiġi ppreżentata fattura kummerċjali dwar merkanzija suġġetta għal rata ta’ dazju antidumping individwali, li hija valida u li tissodisfa r-rekwiżiti ta’ din id-dispożizzjoni, ma jiġġustifikax awtomatikament, fih innifsu, l-applikazzjoni ta’ din ir-rata.
Firem
*      Lingwa tal-kawża: il-Latvjan.